Evidenze archeologgeche onne demostrate ca 'u site addò stave mise l'oracole avere state 'nu luèche sacre 'zigne da l'epoche pre-greche. Jndr'à l'epoche andiche 'a conzultazione de l'oracole se faceve ogne anne, 'u 7 d'u mese de Bisio (febbrare/màrze), jndr'à l'epoche classeche 'a conzultazione se faceve ogne mese apparte le conzultaziune ca erane straordinarie. L'organizzazzione d'u tembie resultave comblicate assaije: le sacerdote (ἱερεύς) de Apolle erane doje e avenèvane nnumenate a vite, lore avèrene cure d'u culte e stipavane 'a statua soje; seguivane le hósioi (Ὄσιοι) jndr'à cinghe crestiane, nnumenate pure lore a vite, condrollavane 'u rispette de le rite celebbrate addà; le prophétes (προφήτης) aijutavane invece 'a Pythía (Πυθία); seguive otre personale addette a le sacrifice (μάγειροι), a le pulizie, a l'amministrazzione. 'A personalità cchiù 'mbortande ere 'a Pythía, 'a profetesse, scacchiate 'mbrà le femmene de Delfi senze nisciuna selezzione sus a l'età e nnumenate a vite. Putevane stà cchiù profetesse, 'mbonde a ttrede, 'a lore esistenze sacre ere regolate da 'a purezze rituale e da 'a continenze, condizione esibbite pure pe mezze de 'n'abbigliamende satte-satte e pe 'n'alimendazione regolate. 'A Pythía viveve jndr'à 'u sanduarije.